[pic] | EUROPA-KOMMISSIONEN |

Bruxelles, den 22.12.2009

KOM(2009)698 endelig

RAPPORT FRA KOMMISSIONEN TIL RÅDET, EUROPA-PARLAMENTET, DET EUROPÆISKE ØKONOMISKE OG SOCIALE UDVALG OG REGIONSUDVALGET

ÅRSRAPPORT OM SAPARD – 2008

SEK(2009)1715

RAPPORT FRA KOMMISSIONEN TIL RÅDET, EUROPA-PARLAMENTET, DET EUROPÆISKE ØKONOMISKE OG SOCIALE UDVALG OG REGIONSUDVALGET

ÅRSRAPPORT OM SAPARD – 2008

1. Indledning

Fra år 2000 udvidede Den Europæiske Union (EU) sin førtiltrædelsesbistand til udvikling af landdistrikter i ti kandidatlande i Central- og Østeuropa gennem oprettelsen af et særligt tiltrædelsesprogram inden for landbrug og udvikling af landdistrikter (Sapard). Til gennemførelsen heraf blev der valgt en fælles fremgangsmåde: de nationale myndigheder i ansøgerlandene påtog sig hele ansvaret gennem en fuldstændigt "decentraliseret forvaltning", der gjorde det muligt at gennemføre Sapard. Et af målene er at gennemføre mange projekter for udvikling af landdistrikter i beskeden målestok, og det andet mål er at skabe strukturer, der er i stand til at anvende gældende EU-ret ved tiltrædelsen. Der kan findes mere detaljerede oplysninger om gennemførelsen af Sapard i de tidligere årsrapporter, som er offentliggjort på Kommissionens websted http://ec.europa.eu/agriculture/external/enlarge/publi/index_en.htm.

I denne rapport gøres der navnlig rede for den finansielle gennemførelse af Sapard i Bulgarien, Rumænien og Kroatien, da Sapard-programmet for de otte nye medlemsstater, der tiltrådte EU den 1. maj 2004, er afsluttet. I løbet af 2004 ophørte disse lande med at indgå projektkontrakter inden for rammerne af deres respektive Sapard-programmer og gik over til at indgå kontrakter under eftertiltrædelsesprogrammerne for udvikling af landdistrikter. Betalingerne til de endelige modtagere under deres Sapard-programmer ophørte mod slutningen af 2006.

Bulgarien og Rumænien, som tiltrådte EU den 1. januar 2007, ophørte også med at indgå kontrakter til fordel for endelige modtagere under Sapard henholdsvis den 31. oktober 2007 og den 31. juli 2007.

Programmet for Kroatien blev godkendt ved Kommissionens afgørelse af 8. februar 2006. Ved Kommissionens afgørelse 2006/658/EF af 29. september 2006 om overdragelse af forvaltningen blev Kroatien berettiget til at modtage Sapard-midler. I 2008 var både indgåelsen af kontrakter til fordel for endelige modtagere og den finansielle gennemførelse i gang.

2. Programgennemførelse og -forvaltning

I årsrapporten om Sapard for 2005 blev det vurderet, om målene var nået i de otte nye medlemsstater, som havde afsluttet indgåelsen af kontrakter. Der er foretaget en lignende analyse for Bulgarien og Rumænien i årsrapporten om Sapard for 2007, efter at indgåelsen af kontrakter var afsluttet i 2007 i disse medlemsstater.

2.1 Generelle resultater af gennemførelsen [1]

Eftersom indgåelsen af kontrakter til fordel for endelige støttemodtagere under Sapard sluttede i Bulgarien og Rumænien i 2007, blev der for gennemførelsen af disse programmer især fokuseret på den finansielle gennemførelse og kontrolspørgsmål i 2008. Kun Kroatien var stadig i stand til at indgå kontrakter om EU-midler til endelige støttemodtagere i 2008.

I slutningen af 2008 var der under Sapard bevilget midler til de støttemodtagende lande for årene 2000 til 2006 for et beløb på i alt 2,936 mia. EUR, hvoraf 1,3341 mia. EUR var bevilget til de otte medlemsstater, som tiltrådte EU i 2004[2], og 1,6019 mia. EUR var bevilget til Bulgarien, Rumænien og Kroatien.

I løbet af denne periode udbetalte Kommissionen således et beløb på i alt 2,4464 mia. EUR[3], hvilket svarede til 99,6 % af det samlede beløb, der var bevilget de otte nye medlemsstater, og 69,8 % for Bulgarien, Rumænien og Kroatiens vedkommende.

I 2008 blev programmerne for Litauen, Letland og Polen afsluttet gennem udbetalingen af slutsaldoen til Litauen og Polen. For Letlands vedkommende, hvor de støtteberettigede EU-udgifter, der endelig blev angivet, kun beløb sig til 88 % af de midler, der var bevilget til programmet, er der udstedt en indtægtsordre til udligning af den negative slutsaldo, som skal tilbagebetales til Kommissionen. Antallet af indgåede projekter i de otte nye medlemsstater var på over 34 000, som beløb sig til 1,448 mia. EUR af EF-tilskuddet. Ifølge reglerne for overgangen fra Sapard til udvikling af landdistrikter kunne de nye medlemsstater inkludere betalinger for udestående flerårige forpligtelser under Sapard i deres overgangsprogrammer for udvikling af landdistrikter for perioden 2004-2006.

Fremskridtene i løbet af 2008, som blev målt i Kommissionens betalinger til Bulgarien, Rumænien og Kroatien[4], tog af, hvilket også skyldtes kontrolspørgsmål i Bulgarien og Rumænien og modtagernes lave absorption i Kroatien. Den samlede betalingsgennemførelse siden programmets start målt som en procentdel af de disponible midler til disse tre lande var på 69,8 % ved udgangen af 2008, sammenlignet med henholdsvis 46 % og 62 % ved udgangen af 2006 og 2007.

Pr. 31. juli 2007, som var den dato, hvor Rumænien ophørte med at indgå kontrakter til fordel for endelige modtagere, var der disponeret over et beløb på 1,132 mia. EUR. Ved udgangen af 2008 var kontraktbeløbene faldet til ca. 1,066 mia. EUR af EU-midlerne til over 4 500 projekter, hvoraf næsten 4 000 var fuldført. Dette fald på 6 % skyldes annullerede projekter.

De tre største foranstaltninger, "investeringer i landbrugsbedrifter", "forarbejdning og markedsføring af landbrugsprodukter og fiskerivarer" og "investeringer i landdistrikternes infrastruktur" , som tegnede sig for 87 % af det samlede beløb, der var bevilget til programmet, omfattede næsten 3 300 godkendte projekter, hvoraf næsten 3 000 var fuldført i slutningen af 2008. I slutningen af 2008 nåede de betalinger, herunder forskud, der siden starten var foretaget til Rumænien op på 843,5 mio. EUR, svarende til 72,7 % af det beløb, der var bevilget til Sapard-programmet.

Pr. 31. oktober 2007, som var den dato, hvor Bulgarien ophørte med at indgå kontrakter til fordel for endelige modtagere, var der disponeret over et beløb på 458 mio. EUR. Ved udgangen af 2008 var kontraktbeløbene faldet til ca. 376 mio. EUR af EU-midlerne til over 2 700 projekter, hvoraf mere end 2 100 var fuldført. Dette fald på 18 % skyldes annullerede projekter.

De tre største foranstaltninger, "investeringer i landbrugsbedrifter", "forarbejdning og markedsføring af landbrugsprodukter og fiskerivarer" , herunder den underordnede foranstaltning "engrosmarkeder" , og "udvikling og diversificering af økonomiske aktiviteter" , som tegnede sig for 80 % af det samlede beløb, der var bevilget til programmet, omfattede næsten 2 300 godkendte projekter, hvoraf næsten 1 900 var fuldført i slutningen af 2008. Den lave udnyttelsesgrad, der blev registreret i slutningen af 2007 og i løbet af 2008, medførte, at der i 2008 blev frigjort EU-midler for 27,6 mio. EUR, og at det forventes, at der i 2009 vil blive frigjort 45,7 mio. EUR, således at det samlede beløb, der oprindeligt var bevilget til programmet, reduceres med 16 % fra 444,7 mio. EUR til 371,4 mio. EUR.

I slutningen af 2008 nåede de betalinger, herunder forskud, der siden starten var foretaget til Bulgarien, op på 265,2 mio. EUR, svarende til 63,6 % af det beløb, der var bevilget til Sapard-programmet.

Til Sapard-programmet for Kroatien, som blev vedtaget i februar 2006 med overdragelse af forvaltning i september 2006, blev der indgået forpligtelser for 25 mio. EUR på grundlag af en enkelt årlig finansieringsaftale for året 2006. Dette beløb blev allokeret til foranstaltningerne "investeringer i landbrugsbedrifter" og "forarbejdning og markedsføring af landbrugsprodukter og fiskerivarer" .

Kontraktindgåelsen for EU-midler var stadig i gang i slutningen af 2008, og det beløb, der på daværende tidspunkt var indgået forpligtelser for, var på ca. 10,5 mio. EUR, svarende til 42 % af bevillingen til programmet. Ud af 33 godkendte projekter var 16 fuldført ved udgangen af 2008. I slutningen af 2008 nåede de betalinger, der siden starten var foretaget til Kroatien, op på 9,5 mio. EUR, herunder et forskud på 7,2 mio. EUR, svarende til 37,9 % af det beløb, der var bevilget til Sapard-programmet.

De offentlige midler, der var betalt til de endelige støttemodtagere under alle Sapard-programmerne ved udgangen af 2008, beløb sig til i alt 3,415 mia. EUR (3,113 mia. EUR ved udgangen af 2007), hvoraf EF-bidraget andrager 2,562 mia. EUR (2,333 mia. EUR ved udgangen af 2007). Eftersom en stor del af investeringerne under Sapard-programmet er indtægtsskabende investeringer, som støttes med op til 50 % fra offentlige kilder, beløber de samlede direkte virkninger af EF-støtten under Sapard-instrumentet, dvs. inkl. privat finansiering, sig derfor til i alt 6,123 mia. EUR (5,683 mia. EUR ved udgangen af 2007) i form af investeringer og tjenesteydelser. Følgelig resulterer hver euro, EF har ydet under Sapard, i en investering på 2,39 EUR. Værdien af denne løftestangseffekt var konstant i de seneste tre år.

3. Vurdering af opfyldelsen af målene

Vurderingen af Sapard-instrumentets generelle virkninger i forhold til målene i de ti første Sapard-modtagerlande er beskrevet indgående i årsrapporterne om Sapard for årene 2005 og 2007. Det blev konkluderet, at de forskellige foranstaltninger, der var finansieret under Sapard, bidrager til bæredygtig økonomisk udvikling, forbedring af miljø og levevilkår og oprettelse af jobmuligheder i landdistrikterne. Investeringerne i landbrugsbedrifter og fødevareindustri bidrog navnlig til at nå op på EU-standarderne.

I forbindelse med den efterfølgende evaluering i 2008 af de otte allerede afsluttede programmer vil der blive foretaget et horisontal vurdering. Efter afslutningen og de efterfølgende evalueringer af programmerne i Bulgarien, Rumænien og Kroatien vil der blive gennemført en tilsvarende vurdering.

4. Programgennemførelse og -forvaltning

4.1 Overvågning af programgennemførelsen

I 2008 fortsatte EU med at arbejde tæt sammen med modtagerlandene Bulgarien, Rumænien og Kroatien om overvågningen og evalueringen. Foruden den løbende overvågning blev der afholdt seks møder i overvågningsudvalgene i 2008.

Der blev i 2008 vedtaget to kommissionsafgørelser om ændring af programmet for Bulgarien og et om ændring af programmet for Kroatien[5]. Det overordnede mål med ændringen for Kroatien var at tilpasse den finansielle oversigt for at koncentrere midlerne om de eneste to godkendte foranstaltninger for at fokusere programmet bedre på behovene for tiltrædelsesforberedelserne og forbedre absorptionskapaciteten.

Den første kommissionsafgørelse i 2008 om ændring af programmet for Bulgarien vedrørte en tilpasning af den finansielle oversigt for at tage hensyn til den faktiske situation med hensyn til kontraktindgåelse og gennemførelse. Den anden kommissionsafgørelse, der blev vedtaget i 2008, vedrørte ændringen af de finansielle oversigter for at tage hensyn til frigørelsen af 27,6 mio. EUR fra den årlige finansieringsaftale fra 2004. Der er tale om den del af forpligtelserne, som ikke er opfyldt ved et acontobeløb, og for hvilken Kommissionen ikke har fået forelagt nogen gyldig betalingsanmodning før udgangen af 2007 i overensstemmelse med artikel 4 i den årlige finansieringsaftale fra 2006.

4.2 Den retlige ramme

I december 2008 forlængede Kommissionen frigørelsesfristen for de årlige finansieringsaftaler fra 2006, der var undertegnet med Bulgarien, Rumænien og Kroatien, fra slutningen af 2008 til slutningen af 2009 for at give landene mulighed for at øge absorptionen ved at gennemføre betalinger indtil udgangen af 2009 for projekter, der var indgået kontrakter om under Sapard.

I betragtning af at 2008 er det næstsidste år for gennemførelsen af de resterende Sapard-programmer for Bulgarien, Rumænien og Kroatien, er de dertil knyttede forordninger ikke blevet ændret i 2008.

Den seneste lovgivning vedrørende Sapard er Kommissionens forordning (EF) nr. 248/2007 af 8. marts 2007, hvori det udtrykkeligt er anført, at Bulgarien og Rumænien overgår fra Sapard til programmering af udviklingen af landdistrikterne som medlemsstater, og at anvendelsen af de årlige og flerårige finansieringsaftaler under Sapard videreføres.

5. Aktiviteter i forbindelse med overdragelse af støtteforvaltningen, revisioner og kontrolforanstaltninger

5.1 Ajourføring af støtteforvaltningens overdragelse og kontrolmissioner [6]

Kommissionen bemyndiger overdragelsen af forvaltningen af Sapard-støtte til kandidatlandene. I 2008 blev der ikke vedtaget nogen kommissionsafgørelse, og der blev ikke gennemført nogen overdragelsesrevision i den forbindelse.

I henhold til artikel 3, stk. 3, i Kommissionens forordning (EF) nr. 2222/2000 af 7. juni 2000 skal Kommissionen også overvåge, at betingelserne og bestemmelserne i forordningen (inklusive bilaget) fortsat overholdes. På det grundlag blev der gennemført to kontrolmissioner i Bulgarien og Rumænien i henholdsvis maj og juni 2008.

5.1.1 Bulgarien

Det fremgik af resultaterne af den kontrol, der fandt sted under missionen i maj 2008, at visse godkendelseskriterier vedrørende det bulgarske Sapard-kontor ikke blev tilfredsstillende overholdt, nemlig den efterfølgende kontrol (begrænset til kontrol af investeringernes fysiske tilstedeværelse), standarderne for menneskelige ressourcer (meget stor personaleudskiftning) og kontrolfunktionerne (navnlig afdelingen for intern revision og afdelingen for bekæmpelse af svig og korruption). De forskriftsmæssige aspekter af denne mission beskrives under punkt 5.3.1.

Efter missionen blev de bulgarske myndigheder ved brev i juni 2008 anmodet om at udarbejde en plan for at rette op på manglerne og informere Kommissionen om gennemførelsen af denne plan. De bulgarske myndigheder fik også at vide, at Kommissionen afbrød godtgørelserne for tre vigtige foranstaltningers vedkommende, indtil handlingsplanen var korrekt gennemført. I rapporten fra den uafhængige revisionsmyndighed (Ernst and Young), som de bulgarske myndigheder sendte til Kommissionen i november 2008, bekræftedes det, at alle de foranstaltninger, der var forudset i handlingsplanen for at rette op på godkendelsessvaghederne, var gennemført. I december erklærede den nationale anvisningsberettigede i et brev, at handlingsplanen var gennemført, og dette blev bekræftet af en uafhængig revisionsmyndighed. Efter at have undersøgt revisionsrapporten nøje konkluderede GD Landbrug, at der var gjort store fremskridt, men at der stadig var to vigtige foranstaltninger, som kun var delvis gennemført, hvilket blev bekræftet af den uafhængige revisionsmyndighed. Dette blev rapporteret til de bulgarske myndigheder i et brev i januar 2009, hvori det blev fremført, at så snart disse resterende problemer var løst på tilfredsstillende vis, og Bulgarien videreførte sine bestræbelser med at gennemføre de nye kontrolprocedurer i henhold til handlingsplanen, ville Kommissionen overveje at genoptage godtgørelsen af angivne Sapard-udgifter.

I betragtning af at handlingsplanen endnu ikke var fuldstændig gennemført ved udgangen af 2008, var Kommissionens godtgørelse af angivne udgifter for 11,4 mio. EUR til de pågældende foranstaltninger fortsat afbrudt indtil da. Godtgørelserne til Bulgarien blev genoptaget i september 2009.

5.1.2 Rumænien

Der blev gennemført en anden kontrolmission i Rumænien i juni 2008. Formålet med missionen var at opnå en rimelig forsikring om, at den nationale anvisningsberettigede, den nationale fond og Sapard-kontoret fortsat overholdt betingelserne og bestemmelserne i den flerårige finansieringsaftale, og sikre, at de godkendte og overdragne procedurer og strukturer fungerer tilfredsstillende.

Revisionen viste, at det interne kontrolsystem og adskillige godkendelseskriterier var alvorligt mangelfulde og rejste betydelig tvivl om kontrolprocedurens effektivitet med hensyn til tildelingen af investeringsstøtte.

Efter disse konklusioner blev de rumænske myndigheder i et brev, der blev sendt i begyndelsen af juli 2008, anmodet om at udarbejde en handlingsplan til at løse de identificerede problemer og underrette Kommissionen, når den var gennemført. I brevet blev det understreget, at den nationale anvisningsberettigede har ansvaret for at sikre en korrekt gennemførelse af de afhjælpende foranstaltninger, som også skulle bekræftes af en uafhængig revisionsmyndighed. På baggrund af konklusionernes alvorlige karakter blev det også pålagt den nationale anvisningsberettigede ikke at indgive anmodninger om godtgørelse af udgifter til Kommissionen og standse betalingerne til de endelige støttemodtagere, indtil de afhjælpende foranstaltninger var gennemført. Desuden afbrød GD Landbrug godtgørelsen til Rumænien af de angivne udgifter til alle foranstaltninger under programmet.

GD Landbrug underrettede ligeledes Rumænien om, at det ville overveje at genoptage godtgørelserne, når det havde modtaget bekræftelse for, at handlingsplanen var korrekt gennemført, og dette var blevet bekræftet af en uafhængig revisionsmyndighed.

I slutningen af juli 2008 fremsendte Rumænien handlingsplanen. De rumænske myndigheder underrettede i et brev i oktober 2008 Kommissionen om, at betalingerne til de endelige støttemodtagere var blevet genoptaget den 1. oktober 2008. I et brev, der blev sendt i november 2008, oplyste de rumænske myndigheder Kommissionen om, at de anså handlingsplanen for at være gennemført. Denne vurdering byggede på rapporten fra den rumænske revisionsret. Selv om rapporten generelt indeholdt en positiv konklusion vedrørende hensigtsmæssigheden af de gennemførte afhjælpende foranstaltninger, identificerede den ikke desto mindre også en række godkendelsesmangler, som endnu ikke var afhjulpet ordentligt. Endvidere indeholdt revisionsrapporten ikke nogen systematisk beskrivelse af og begrundelse for det konkrete arbejde, de rumænske myndigheder havde udført, eller de resultater, der var opnået som følge af gennemførelsen af handlingsplanen, navnlig med hensyn til spørgsmål om overensstemmelse.

Kommissionen analyserede også rapporten for at fastslå, om Sapard-betalingerne til Rumænien kunne genoptages på dette grundlag. Resultatet af analysen var, at det var nødvendigt med flere oplysninger om det arbejde, de rumænske myndigheder havde udført i forbindelse med visse spørgsmål. Der var navnlig tale om spørgsmålet om, hvorvidt projekter havde været omfattet af uautoriserede procedurer og derfor udgjorde en finansiel risiko. Desuden blev der anmodet om flere oplysninger fra både betalingsorganet og revisionsmyndigheden vedrørende ekstra kontrol af investeringsprojekter og dækningen og indholdet af de kontrolforanstaltninger, der var gennemført.

Rumænien forelagde ved brev i december 2008 en yderligere udgiftsangivelse og betalingsanmodning for perioden frem til den 30. november 2008. Da de rumænske myndigheder endnu ikke var i stand til at vurdere den underliggende finansielle risiko, blev det i Kommissionens analyse konkluderet, at det var nødvendigt med yderligere oplysninger om visse spørgsmål. Afgørelsen om at genoptage betalingerne vil afhænge af, at der følges tilfredsstillende op på de yderligere anmodninger, der er stilet til de rumænske myndigheder. I betragtning af at handlingsplanen endnu ikke var fuldstændig gennemført ved udgangen af 2008, var Kommissionens godtgørelse af angivne udgifter for 141,5 mio. EUR fortsat afbrudt indtil da. Godtgørelserne til Rumænien blev genoptaget i juli 2009.

5.2 Beslutninger om regnskabsafslutning

I henhold til bestemmelserne i forordning (EF) nr. 2222/2000 skal Kommissionen afslutte regnskaberne for de Sapard-kontorer, der er oprettet i kandidatlandene.

På det grundlag vedtog Kommissionen den 30. september 2008 en beslutning om afslutning af 2007-regnskaberne for Bulgarien og Kroatien. Der kunne på det tidspunkt ikke vedtages nogen beslutning om regnskabsafslutning for Rumænien, idet man afventede gennemgangen af de yderligere oplysninger, der var anmodet om.

5.3 Forskriftsmæssig regnskabsafslutning

I 2008 gennemførte det kontor i GD Landbrug, der er ansvarligt for revision af Sapard-udgifter, to forskriftsmæssige missioner, et i Bulgarien og et i Rumænien.

5.3.1 Bulgarien

På baggrund af de tilfælde af påstået svig, Olaf havde afsløret, blev der gennemført en revisionsmission i Bulgarien i maj 2008 for at vurdere, hvorvidt de påståede tilfælde af svig havde forbindelse med systemisk utilstrækkelig kontrol. Under den forskriftsmæssige revision blev der fokuseret på foranstaltningerne "investeringer i landbrugsbedrifter", "forarbejdning og markedsføring af landbrugsprodukter og fiskerivarer", "diversificering af økonomiske aktiviteter, der kan skabe alternative indtægter" og "udvikling og forbedring af landdistrikternes infrastruktur" .

Der blev navnlig udført kontrol for at få sikkerhed for, at kontrolsystemet blev gennemført i overensstemmelse med godkendelsesprocedurerne og de påkrævne standarder. Revisionen afslørede alvorlige svagheder, og derfor afbrød GD Landbrug ved et brev, der blev sendt i juni 2008, sine betalinger til Bulgarien for foranstaltningerne "investeringer i landbrugsbedrifter", forarbejdning og markedsføring af landbrugsprodukter og fiskerivarer", herunder den underordnede foranstaltning "engrosmarkeder" , og "udvikling og diversificering af økonomiske aktiviteter" , især på grund af manglende overholdelse af reglerne for tilbudsgivning ved accept af kontrakter under Sapard. Disse foranstaltninger tegnede sig for ca. 80 % af den samlede bevilling til programmet. De konstaterede mangler resulterede som nævnt i, at Kommissionen afbrød betalingerne (se 5.1.1).

5.3.2 Rumænien

Foruden den mission, der blev gennemført i juni 2008, fandt der også en forskriftsmæssig revision sted i Rumænien i september 2008; formålet var at sikre, at de forvaltnings-, kontrol- og sanktionsprocedurer, der var etableret i Rumænien i forbindelse med nogle af de godkendte foranstaltninger under Sapard-programmet, nemlig "forbedring af kvalitetsstrukturer, veterinær- og plantesundhedskontrol, fødevarekvalitet og forbrugerbeskyttelse", "investeringer i landbrugsbedrifter", "landbrugsproduktionsmetoder til beskyttelse af miljøet og bevarelse af landdistrikterne" og "skovbrug" , var i overensstemmelse med bestemmelserne i den relevante flerårige finansieringsaftale. De vigtigste konklusioner vedrørte den private indkøbsprocedures hensigtsmæssighed, uoverensstemmelser i forbindelse med proceduren for offentlig indkøb, Sapard-kontorets overvågning på centralt niveau og konstateringerne og dokumentationen som følge af kontrolforanstaltninger på stedet.

Resultatet af de forskriftsmæssige revisioner, såsom muligheden for at foretage finansielle korrektioner af de pågældende udgifter, vil blive gennemgået, når procedurerne for regnskabsafslutning afsluttes.

5.4 Arbejde, der er udført i forbindelse med Den Europæiske Revisionsret

Med henblik på revisionserklæringen for 2007 (DAS 2007) omfattede Den Europæiske Revisionsrets revision en gennemgang af Kommissionens procedure for regnskabsafslutning for Rumænien og Bulgarien. Revisionsrettens revision omfattede også en gennemgang af Kommissionens forskriftsmæssige afslutningsprocedure for de samme to lande. Efter denne anden revision bemærkede Revisionsretten, at den forskriftsmæssige revisionsmission i Rumænien ikke havde omfattet et risikoområde vedrørende overholdelsen af EF-reglerne for offentlige indkøb (den såkaldte instruks nr. 104). Kommissionens tjenestegrene undersøgte Revisionsrettens arbejde samt svarene fra medlemsstaterne og fulgte op på nogle af de spørgsmål, der blev rejst i begge lande.

5.5 Information om uregelmæssigheder

I 2008 modtog OLAF 230 første indberetninger og 632 opdaterede meddelelser om uregelmæssigheder, der var konstateret under alle Sapard-programmer (876 for hele perioden 2003-2008)[7].

Antallet af indberetninger var steget med 8 % i forhold til 2007. Der var adskillige grunde hertil. Kroatien begyndte først at indberette Sapard-uregelmæssigheder i 2008. Polen og Ungarn har konstateret nye uregelmæssigheder som følge af efterfølgende kontrol efter de endelige betalinger til modtagerne. Rumænien indberettede dobbelt så mange tilfælde som i 2007.

Det højeste antal indberetninger kom fra Rumænien, Bulgarien og Polen. Sammenlignet med tallene fra 2007 er der sket en stigning i antallet af tilfælde, som er konstateret i Bulgarien, Ungarn, Litauen, Letland, Polen og Rumænien. Der er konstateret et fald i Tjekkiet, Slovenien og Slovakiet.

EF's finansielle bidrag under Sapard-programmet er steget med 334 % i forhold til 2007, og det beløb, der skal tilbagebetales, er steget med 294 %. Det ser ud til, at der efter de endelige betalinger blev konstateret en række uregelmæssigheder, som førte til fuldstændig tilbagebetaling af de beløb, der var disponeret over.

Der blev kun indberettet mistanker om tilfælde af svig fra Bulgarien, Rumænien og Kroatien. De tegner sig for 71 % af tilfældene i 2008 i Bulgarien, 50 % af tilfældene i Kroatien og 6 % i Rumænien.

Den hyppigste konstateringsmetode i 2008 har været "national administrativ eller finansiel kontrol", "resultatkontrol på stedet", "informanter" og "dokumentkontrol". Der blev observeret samme tendens i 2007, men "informanten" er et nyt vigtigt element, og de pågældende tilfælde er indberettet af Bulgarien.

De hyppigst forekommende typer uregelmæssigheder i 2008 var "manglende opfyldelse af indgåede forpligtelser" (23 % af tilfældene), "forfalskede ledsagedokumenter" (19 %) og manglende overholdelse af andre forskrifter/kontraktbetingelser" (19 %). Den største ændring i forhold til 2007 kan ses i andelen af tilfælde, der omfatter "forfalskede ledsagedokumenter", som er steget fra 4 % til 19 %. Størsteparten af disse tilfælde indberettes af Bulgarien.

6. Samarbejde med internationale organisationer

I de seneste år har Europa-Kommissionen i stigende grad udviklet sit samarbejde med de internationale finansieringsinstitutioner (IFI) med hensyn til førtiltrædelsesbistand til udvikling af landdistrikter. Det har resulteret i en bedre forståelse af Sapards funktionsmåde og de potentielle områder for samarbejde mellem de IFI og Kommissionen på dette område. Den tilgang, der blev fastlagt med Sapard, bruges nu inden for rammerne af IPA's komponent for udvikling af landdistrikter.

[1] Bilag A og B indeholder en horisontal oversigt.

[2] Tjekkiet (CZ), Estland (EE), Ungarn (HU), Letland (LV), Litauen (LT), Polen (PL), Slovakiet (SK), Slovenien (SI).

[3] Forfinansiering og godtgørelser til alle lande.

[4] Bilag C indeholder landespecifikke oplysninger.

[5] Bilag D

[6] Bilag E

[7] Bilag F